শোকের ছায়া! না ফেরার দেশে বিশ্বের প্রবীণতম প্রাক্তন অলিম্পিক চ্যাম্পিয়ন

ওয়েব ডেস্ক: প্রয়াত বিশ্বের প্রবীণতম প্রাক্তন অলিম্পিক চ্যাম্পিয়ন (Olympic Champion) তথা প্রাক্তন ট্র্যাক সাইক্লিস্ট (Track Cyclist) চার্লস কস্টে (Charles Coste)। মৃত্যুকালে তাঁর বয়স হয়েছিল ১০১ বছর। রবিবার ফরাসি ক্রীড়া মন্ত্রী মারিনা ফেরারি প্রবীণ অলিম্পিয়ানের মৃত্যুর খবর জানান।

সাল ১৯৪৮। সে বছর লন্ডন অলিম্পিকে সাইক্লিংয়ে স্বর্ণপদক জিতে ইতিহাস রচনা করেছিলেন কস্টে। তিনি ২০২৪ সালের প্যারিস অলিম্পিকে মশাল বহন করেছিলেন। প্রবীণ অ্যাথলিটের মৃত্যুতে মরিনা ফেরারি শোকবার্তায় লিখেছেন, “গভীর শোকের সঙ্গে জানাচ্ছি লন্ডন অলিম্পিকে স্বর্ণজয়ী চার্লস কস্টে প্রয়াত হয়েছেন। ১০১ বছর বয়সে তিনি আমাদের জন্য রেখে গিয়েছেন বিশাল ক্রীড়া ঐতিহ্য।” সূত্রের খবর, গত বৃহস্পতিবারই শেষ নিঃশ্বাস ত্যাগ করেন কস্টে। আর রবিবার তা প্রকাশ্যে এনেছেন ফরাসি ক্রীড়া মন্ত্রী।

আরও পড়ুন: টেনিস যুগের অবসান! অবসরে ভারতের জোড়া গ্র্যান্ডস্ল্যামজয়ী তারকা

প্রসঙ্গত, চার্লস কস্টের জন্ম হয়েছিল ১৯২৪ সালের ৮ ফেব্রুয়ারি। দ্বিতীয় বিশ্বযুদ্ধ শুরুর আগে তিনি ছিলেন এক সম্ভাবনাময় সাইক্লিস্ট। যুদ্ধ শেষে আবার সাইক্লিংয়ে ফেরেন তিনি। ১৯৪৭ সালে ফরাসি জাতীয় সাইক্লিং চ্যাম্পিয়ন হন চার্লস কস্টে। পরের বছর লন্ডন অলিম্পিকে দলগত ট্র্যাক ইভেন্টে স্বর্ণপদক জিতেছেন তিনি। সেমিফাইনালে ব্রিটেনকে এবং ফাইনালে ইতালিকে হারিয়ে সে সময় সোনা জিতেছিল ফ্রান্স (France)।

২০২৫ সালের জানুয়ারিতে হাঙ্গেরিয়ান জিমন্যাস্ট অ্যাগনেস কেলেটির প্রয়াত হওয়ার পর চার্লস কস্টে ছিলেন বিশ্বের প্রবীণতম জীবিত অলিম্পিক চ্যাম্পিয়ন। তবে এবার তিনিও প্রয়াত হয়েছেন বলে খবর। ক্রীড়া জগতের ইতিহাসে এক বিশেষ স্থান নিয়ে চিরবিদায় নিলেন কিংবদন্তি এই ফরাসি সাইক্লিস্ট।